Neuvoston asetus (EY) N:o 657/2000, annettu 27 päivänä maaliskuuta 2000, vuoropuhelun vahvistamisesta kalastusalan sekä yhteisen kalastuspolitiikan vaikutuspiiriin kuuluvien tahojen kanssa



Virallinen lehti nro L 080 , 31/03/2000 s. 0007 - 0008



Neuvoston asetus (EY) N:o 657/2000, annettu 27 päivänä maaliskuuta 2000, vuoropuhelun vahvistamisesta kalastusalan sekä yhteisen kalastuspolitiikan vaikutuspiiriin kuuluvien tahojen kanssa EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 37 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo seuraavaa: (1) Kalastus- ja vesiviljelytuotteiden alan edustajien sekä muiden yhteisen kalastuspolitiikan vaikutuspiiriin kuuluvien tahojen saamiseksi paremmin mukaan yhteisen kalastuspolitiikan laatimiseen, valmisteluun ja toteuttamiseen on tarpeen vahvistaa vuoropuhelua näiden tahojen kanssa ja tehdä koko päätöksentekomenettelystä avoimempi etenkin valmisteluvaiheessa. (2) Komission päätöksellä 1999/478/EY(1) uudistetun neuvoa-antavan kalatalous- ja vesiviljelykomitean tehtävät huomioon ottaen voidaan vuoropuhelun ja avoimuuden tavoitteet saavuttaa helpommin uusilla toimenpiteillä, joilla pyritään paremmin järjestämään neuvoa-antavan kalatalous- ja vesiviljelykomitean kokoukset ja tiedottamaan politiikan haasteista ja saaduista tuloksista tahoille, joita yhteinen kalastuspolitiikka koskee. (3) Tässä tarkoituksessa olisi eurooppalaisia ammattialajärjestöjä avustettava neuvoa-antavan kalatalous- ja vesiviljelykomitean kokousten valmistelussa, jotta edistetään kokonaisselvitysten tekoa yhteisen kalastuspolitiikan haasteista ja sen mukaisten toimenpiteiden vaikutuksista, rohkaistaan kalastusalan piiristä tulevia aloitteita ja pyritään mahdollisuuksien mukaan saavuttamaan yhteisiä kantoja komission ehdotusluonnoksiin. (4) Päätöksenteon edellytysten parantamiseksi olisi kalastusalalle tiedotettava suunnitelluista aloitteista hyvin aikaisessa vaiheessa ja selitettävä yhteisen kalastuspolitiikan mukaisten eri toimenpiteiden tavoitteet ja niitä koskevat tarkemmat määräykset kaikille tahoille, joita yhteinen kalastuspolitiikka koskee, ON ANTANUT TÄMÄN ASETUKSEN: 1 artikla Komissio huolehtii liitteessä säädetyin edellytyksin kustannuksista, jotka liittyvät: - eurooppalaisten ammattialajärjestöjen järjestämiin kokouksiin, joiden tarkoituksena on valmistella neuvoa-antavan kalatalous- ja vesiviljelykomitean kokouksia, - yhteisen kalastuspolitiikan mukaisten tavoitteiden ja toimenpiteiden sekä erityisesti komission ehdotusten selittämiseen ja niitä koskevaan asianmukaiseen tiedottamiseen kalastusalalle ja tahoille, joita yhteinen kalastuspolitiikka koskee, pitämällä säännöllisesti yhteyttä asianomaisiin järjestöihin ja ryhmiin. Rahoitusta voidaan myöntää myös asiantuntijakokouksiin, jotka komissio järjestää ensimmäisen kohdan toisessa luetelmakohdassa tarkoitettujen toimien tukemiseksi. 2 artikla Komissio voi tehdä kaikki tarpeellisiksi katsomansa tarkastukset varmistaakseen niille tehtäville asetettujen edellytysten noudattamisen sekä tehtävien toteuttamisen, jotka asetetaan tässä asetuksessa sellaisille eurooppalaisille ammattialajärjestöille, jotka avustavat komission tätä varten nimeämiä edustajia. 3 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä maaliskuuta 2000. Neuvoston puolesta F. Gomes Puheenjohtaja (1) EYVL L 187, 20.7.1999, s. 70. LIITE Neuvoa-antavan kalatalous- ja vesiviljelykomitean kokouksia valmistelevista kokouksista eurooppalaisille ammattialajärjestöille aiheutuvat järjestelykustannukset Eurooppalaisten ammattialajärjestöjen jäsenten matka- ja majoittumiskulut korvataan silloin kun he neuvoa-antavan kalatalous- ja vesiviljelykomitean kokousten johdosta joutuvat matkustamaan näiden tapahtumien valmistelemiseksi. Eurooppalaisten ammattialajärjestöjen kokouksiin liittyviä kuluja ei korvata, jos kokoukset eivät liity näihin tapahtumiin, eikä myöskään muita kuin ensimmäisessä kohdassa tarkoitettuja kustannuksia. Joka vuosi kullekin neuvoa-antavan kalatalous- ja vesiviljelykomitean täysistunnon jäsenenä olevalle ammattialajärjestölle osoitetaan komission kanssa tehdyllä rahoitusta koskevalla vuosittaisella sopimuksella nosto-oikeus käytettävissä olevien rahavarojen puitteissa ja suhteessa neuvoa-antavan kalatalous- ja vesiviljelykomitean täysistuntoon osallistuvien, tähän oikeutettujen lukumäärään. Niiden matkojen lukumäärä, joiden kustannukset kukin järjestö voi kokousten valmistelun varmistamiseksi maksaa, perustuu tähän nosto-oikeuteen ja asiantuntijan keskimääräisiin matkakustannuksiin (noin 750 euroa vuonna 1998), kun nosto-oikeuden määrästä on vähennetty enintään 20 prosenttia, jonka kukin järjestö pidättää kiinteämääräisenä yksinomaan valmistelukokousten järjestämiseen liittyvien logististen ja hallinnollisten kustannustensa korvauksena. Niille kaikille tahoille, joita yhteinen kalastuspolitiikka koskee, suunnattava tiedotus Tähän sisältyvät seuraavat komission aloitteesta toteutettavat toimet: - eri asiaankuuluvien tahojen erityistarpeisiin mukautetun materiaalin (kirjallinen, audiovisuaalinen, elektroninen aineisto) tuottaminen ja levitys erityisesti näiden tahojen toimesta tehtyjen tutkimusten perusteella, - erityisesti komission ehdotuksiin liittyvien tietojen ja selitysten laajan saatavuuden parantaminen Internet-sivuston kehittämisen, kausijulkaisun luomisen sekä mielipidevaikuttajille suunnattujen tiedotus- ja koulutusseminaarien kautta. Ensimmäisessä ja toisessa luetelmakohdassa tarkoitettujen toimien toteuttamisesta huolehtivat ulkopuoliset toimeksisaajat, jotka valitaan tarjouskilpailulla.